钦定古今图书集成/明伦汇编/家范典/第041卷 > 《勉学诗》明·方孝孺
## 钦定古今图书集成/明伦汇编/家范典/第041卷 > 《勉学诗》明·方孝孺

残灯结成花，枯木化为菌。凋零如此物，秀气终未尽。
人心最灵智，自弃独何忍。圣门本弘大，梯磴多接引。
曾高愚鲁资，直解配颜闵。流年急如箭，发白难再鬒。
及时不努力，老大成蠢蠢。

又　　　　　　　　　　　　　《前人》：

树木生有枝，子弟教及时。七年异男女，八岁分尊卑。
二五学书计，逢人多礼仪。三五学射御，四五加冠緌。
今来谩不省，古道当如兹。“欲作高高台，为尔宽作基。
欲求深深井，为尔远为期。不闻邹孟学，还自俎豆嬉。
人材日衰少，善保膝下儿。”

又　　　　　　　　　　　　　《前人》：

儿童聚嬉戏，不离父母傍。父母顾盼之，百忧为尔忘。
惟此慈爱心，比同春日光。阳和透地脉，草木俱芬芳。
儿身已长大，能不念往常。愉色与婉容，倾心奉高堂。
嗟哉力何短，父母恩甚长。

又　　　　　　　　　　　　　《前人》：

上堂拜父母，甘旨手自供。入庙罗豆笾，祀我祖与宗。
死者魂魄安，生者恩义隆。一门无二志，謦欬生春风。
岂惟薰闾里，上闻天九重。祥云及膏雨，滋我庭下松。
孰云“唐虞远，不得身遭逢。由来豪杰士，世世皆时雍。”

又　　　　　　　　　　　　　《前人》：

蔼蔼桑梓树，迟迟杖履音。未瞻父母颜，已起恭敬心。
树木手所植，杖履身所任。此物犹足重，况彼钟爱深。
父爱我亦爱，不间兽与禽。六亲同骨肉，何以能相亲。

又　　　　　　　　　　　　　《前人》：

莫驱屋上乌，乌有反哺诚。莫烹池中雁，雁行如弟兄。
流观飞走伦，转见天地情。人生处骨肉，胡不心自平。
田家一聚散，草木为枯荣。我愿三春日，垂光照紫荆。
同根而并蒂，蔼蔼共生成。

又　　　　　　　　　　　　　《前人》：

妻贤少夫祸，子孝宽父心。不知何人语，相传犹至今。
室家两相好，如鼓瑟与琴。二亲岂不驩，花木罗春阴。
虽云一樽酒，共酌还共斟。物情动相失，安用储千金。
《家睽》在妇德，彖系有遗音。

又　　　　　　　　　　　　　《前人》：

《内则》记孝养，“檀弓著哀思。寥寥三代音，于此犹见之。
我欲绘作图，岂乏丹青师。丹青状形体，性情那可为。
冬夏适温凊，芳鲜在盘匜。二亲未饮食，如子渴与饥。
奈何报本心，限以百岁期。飞鸟失其巢，尚且鸣声悲。
创钜痛亦深，衰麻交涕洟。圣王为制礼，进退随天时。
千人万人心，一人心可知。”

又　　　　　　　　　　　　　《前人》：

谯人夏侯氏，有女志独高。夫家尽荡灭，节义终持操。
荣华昔共享，祸患今同遭。妾身偶生存，志已埋黄蒿。
亲戚勿讶我，人类异羽毛。引刀断耳鼻，“见义不见刀。”
“至厚莫如地，桑田变波涛。真金不畏火，见此女儿曹。”

又　　　　　　　　　　　　　《前人》：

结交须结心，取士须取德。古交金百炼，古士麟五色。
如何当世人，作事多倾侧。甘言转相媚，内险不可测。

又　　　　　　　　　　　　　《前人》：

青青好禾稼，生此螟与螣。堂堂美少年，化为狐与蜮。
人心天机在，利欲日夜昏。好苗莫助长，恶木先除根。
斧斤一时缓，恶木何由断。莫谓根株深，所忧筋力短。

又　　　　　　　　　　　　　《前人》：

吉人语何少，凶人语何多。多言亦反复，简默终无他。
可磨白圭玷，言玷不可磨。有口好谈天，有辨夸悬河。
心原一已放，触物生偏颇。悠悠百年内，荣辱当如何。

又　　　　　　　　　　　　　《前人》：

人生四海内，同作兄弟看。一夫向隅泣，满座为无欢。
岂我无衣裳，念尔饥且寒。岂我无粱肉？为尔不能飧。
群生本一原，有此恻隐端。胡为自汨没，功利日相残。
辟如同母儿，给之豆与箪。夺彼以与此，终非心所安。